ફેસબુકનો સર્વેસર્વા માર્ક ઝકરબર્ગ વિશ્વનો સૌથી નાની વયનો સેલ્ફ મેહ બિલ્યનેર તો છે જ. સાથોસાથ તેણે દીકરી મૅક્સના જન્મ પછી પિતા તરીકેના નવા દાખલા પણ સેટ કરવા માંડ્યા છે. તેણે દીકરીના ડાયપર બદલતા, તેને રસી પીવડાવવા જતા, તેને સ્વિમિંગ કરાવતા ફોટો મૂકીને વિશ્વભરના પિતાઓને નવી પ્રેરણા પૂરી પાડી છે. પરંતુ માર્કના પિતા ડૉ. એડવર્ડ ઝકરબર્ગ વિશે ભાગ્યે જ કશું ચર્ચાય છે. માર્કના આ ડેન્ટિસ્ટ પપ્પાએ પાંચ વર્ષ પહેલાં અમેરિકાની એક રેડિયો ચૅનલને આપેલા ઇન્ટરવ્યુમાં દીકરા વિશે જાતભાતની વાતો કરેલી. તેમણે કહેલું કે માર્કના જન્મના એક જ વર્ષ પછી અમે ઈ. સ. ૧૯૮૫માં મારી ઑફિસને કમ્પ્યુટરાઇઝ્ડ કરી નાખેલી. અમારાં સંતાનો ત્યાં જ મોટાં થયેલાં એટલે તેમને સ્વાભાવિક રીતે કમ્પ્યુટરો સાથે પ્રેમ થયો. મેં અને મારી પત્નીએ કાયમ એ વાતનું ધ્યાન રાખ્યું છે કે સંતાનની શક્તિઓ અને તેમનું પૅશન ઓળખીને તેમને એમાં આગળ વધવા સર્પોટ કરતા રહેવું. પેરન્ટિંગમાં કોઈ પણ પ્રકારનાં એક્સ્ટ્રીમ-દુરાગ્રહ ઘાતક નીવડે છે. બાળક પર જબરદસ્તી ન કરવી જોઈએ. પણ હા, તેમને સારા-નરસાનો ખ્યાલ તો હોવો જ જોઈએ. નાનપણથી જ મૅથ્સ અને સાયન્સમાં રસ લેતો માર્ક શાંત છોકરો છે અને ક્યારેય પોતાની સિદ્ધિઓનાં ગુણગાન નથી ગાતો. મને તેની સિદ્ધિ પર અત્યંત ગવર્‍ છે. આજે એડવર્ડ ઝકરબર્ગ પણ પોતાના ડેન્ટિસ્ટ તરીકેના વ્યવસાયને પ્રમોટ કરવા માટે ફેસબુકનો ઉપયોગ કરે છે. તેમનો દીકરો માર્ક ઝકરબર્ગ કેવો પિતા બનશે એનો અંદાજ એ વાત પરથી જ લગાવી શકાય એમ છે કે તેણે દીકરી મૅક્સનો જન્મ થતાંની સાથે જ ફેસબુકના પોતાના ૯૯ ટકા શૅર દાનમાં આપી દેવાની જાહેરાત કરી દીધી હતી.